和永叔六篇 看花呈子華內翰
作者：梅堯臣
朝代：宋

paragraphs: 時不選數老獨嗟，鬢毛未變目未花。
愛公深殿見桃李，長才高詠無能加。
紅英灼灼弄日色，穠豔皎皎生鉛華。
長廊垂幕風不動，映柳黄鶑吟未涯。
燕銜新泥補巢缺，蝸壓峻陛臨角斜。
是時唯聞鳥雀鬧，盡日不聽車輪譁。
雖傳此景無分到，但訝習慣猶豪誇。
他年造物儻有意，不使齪齪居貧家。